Afwaire do touwaedje des moennes di Tiberene

L' afwaire do touwaedje des moennes di Tiberene, c' est on touwaedje eshonne après hapaedje di set moennes trapisses francès ki dmorént e l' Aldjereye.


Ça s' a passé e plin mitan del guere civile aldjeryinne, e 1996.

L' afwaire a stî l' sudjet do fime "Des omes et des diès.

 Cronolodjeye 
 Divant li hapaedje 
Li 14 di decimbe 1993, doze ovrîs crustins crowåtes sont sgoziyîs a sacwants kilometes do moustî.

Li 24 di decimbe 1993, des GIA moussèt d' foice e l' abeye, et vleur prinde avou zels li fré docteur (fré Luk). Li fré priyeu rifuze, mins waerantit ki tos les malådes ki vénront dé zels seront bén sognîs. Gn a pont yeu d' må d' fwait ci djoû la.

 Apiçaedje 
Li 27 di måss 1996 a ene eure å matén, apiçaedje des moennes, on n' sait nén å djusse pa kî. Deus did zels, ki n' doirmént nén avou les ôtes, ni sont nén minés evoye.

 Sayes di martchandaedje 
Li 30 d' avri, les hapeus dimandèt ås Francès di fé rlåtchî des prijhnîs islamikes, po rinde les set moennes. Mins les polices sicretes francesses ni s' etindèt nén inte di zeles. 

 Anonce del moirt 
Li 21 di may 1996, li GIA anonce k' il a sgoziyî les set moennes. 

Li 30 di may, li govienmint aldjeryin anonce k' il a rtrové les coirs. Mins, on rfuze di les mostrer a èn evoyî di l' Ôre cistercyin. Adonpwis, on vout k' on n' åye ritrové k' les tiesses. Cesses-ciales sont ricnoxhowes al môre pa sacwants djins ki les cnoxhént bén, inte di zels, onk des moennes ki n' aveut nén stî prins. 

I sont-st eterés a Aldjî li 2 d' djun 1996.

 Ricweraedjes so les touweus 
On n' a måy sepou si c' est des islamisses ou des militaires aldjeryins k' ont touwé les moennes (po fé haeyi les rediveus islamiveus).

E moes d' djulete 2009, François Buchwalter, on djenerå ki boutéve a l’ ambassade di France e l’ Aldjereye raconta a on djudje çou k’ il a oyou dire do fré d' on mwaisse sôdård aldjeryin, ki minéve èn elicoptere å moumint des fwaits. Les moennes årént yeu stî dizo on toetea d’ on campmint d’ makizårds dins l’ bwès. Li camp åreut stî mitrayîs pa des elicopteres di l’ årmêye aldjeryinne. Les coirs des moennes, kitrawés d’ bale, ni plént don nén esse rindous tés kés. L’ Estat aldjeryin fijha poirter l’ donlêye ås islamiveus, et djusse rinde les tiesses. Mins on n' a seu rtrové ni l' mineu d' elicoptere ki djha cwè, ni s' fré ki l' rapoirta å djenerå François Buchwalter.

Categoreye:Aldjereye
Moennes di Tiberene
Moennes di Tiberene
Moennes di Tiberene